# חוק עזר לבאקה-ג'ת (סלילת רחובות), התשס"ט-2009

בתוקף סמכותה לפי סעיפים 250 ו-251 לפקודת העיריות[[1]](#footnote-1) (להלן - הפקודה), מתקינה מועצת עיריית באקה-ג'ת חוק עזר זה:

## הגדרות

1. בחוק עזר זה -

**"אדמה חקלאית"** - קרקע שאין עליה בניין, שייעודה על פי תכנית הוא לחקלאות, שלא ניתן לגביה היתר לשימוש למטרה אחרת, ואין משתמשים בה בפועל למטרה אחרת;

**"אישור בקשה להיתר בנייה"** - אישור בקשה למתן היתר בנייה בידי מוסד התכנון המוסמך לפי חוק התכנון והבניה;

**"בנייה חדשה"** - הקמת בניין חדש בנכס או תוספת לבניין קיים הניצב בנכס;

**"בנייה חורגת"** - בנייה חדשה בלא היתר בנייה או בסטייה מהיתר;

**"בניין"** - מבנה, בין שהוא ארעי ובין שהוא קבוע, בין שבנייתו הושלמה ובין אם לאו, הבנוי אבן, בטון, טיט, ברזל, עץ או חומר אחר, לרבות חלק של מבנה כאמור וכל המחובר לו חיבור של קבע;

**"בעל נכס"** - כל אחד מאלה:

1. בנכסים שאינם מקרקעי ציבור כמשמעותם בחוק המקרקעין, התשכ"ט-1969[[2]](#footnote-2) (להלן - חוק המקרקעין) - הבעל הרשום של הנכס, ובהעדר רישום - בעל הנכס מכוח הסכם או מסמך מחייב אחר, ובהעדרו - מי שזכאי כדין להירשם כבעל הנכס, ובהעדרו - מי שזכאי להפיק הכנסה מהנכס או להינות מפרותיו של הנכס כבעלים;
2. בנכסים שהם מקרקעי ציבור כאמור - החוכר לדורות, כמשמעותו בחוק המקרקעין, בין שבדין ובין שביושר, ובהעדר חוכר לדורת - מי שניתנה לו הרשאה להשתמש בנכס, שניתן לראותה מבחינת תוכנה כבעלות או כחכירה לדורות; ובהעדר חוכר או בר רשות כאמור - בעלו של הנכס;

**"דמי השתתפות"** - דמי השתתפות לפי חוקי עזר קודמים;

**"היטל סלילת רחובות"** או **"היטל"** - היטל המוטל לכיסוי הוצאות סלילת כביש לפי חוק עזר זה;

**"היטל קודם"** - היטל סלילת רחובות לפי חוקי עזר קודמים;

**"היתר בנייה", "סטייה מהיתר", "שימוש חורג"** - כמשמעותם בחוק התכנון והבניה;

**"הפרשי הצמדה" "מדד", "תשלומי פיגורים"** - כהגדרתם בחוק הרשויות המקומיות (ריבית והפרשי הצמדה על תשלומי חובה), התש"ם-1980[[3]](#footnote-3);

**"חוק התכנון והבניה"** - חוק התכנון והבניה, התשכ"ה-1965[[4]](#footnote-4);

**"חוק עזר קודם"** - אחד מחוקי העזר לעיריה בדבר סלילת רחובות שקדמו לחוק העזר הנוכחי;

**"יציע", "עליית גג"** - כהגדרתם בפרט 1.00.1 לסימן א' לתוספת השלישית לתקנות התכנון והבניה (בקשה להיתר, תנאיו ואגרות), התש"ל-1970[[5]](#footnote-5) (להלן – תקנות היתר בניה);

**"מרפסת"** - חלק חיצון של בניין אשר -

1. רצפתו קשורה לרצפת פנים הבניין ודלת מעבר ביניהם;
2. לא יותר משלושת רבעי היקף רצפתו מוקפים קירות;
3. לאורך שאר שוליו ניצב מעקה שגובהו אינו עולה על 1.10 מטר מהמפלס של רצפתו;

**"מרתף"** - חלק מבניין שהחלל שבין רצפתו ותחתית תקרתו נמצא כולו או רובו מתחת למפלס פני הקרקע המקיפה אותו, או מתחת למפלס כביש או מדרכה הנמצאים במרחק אשר אינו עולה על 1.50 מטר ממישור הקיר החיצון שלו; לעניין זה, **"מפלס פני הקרקע"** וכן **"מפלס כביש או מדרכה"** - הגובה של כל אחד מהם במרכז מישור הקיר החיצון כאמור, ולגבי קיר שיש תפרי התפשטות - גובהו של כל אחד מהם במרכז שבין כל שני תפרי ההתפשטות האמורים או במרכז שבין תפר התפשטות הסמוך לקצה הבניין ובין קצה הבניין;

**"כביש"** - רחוב או חלק מרחוב המיועד למעבר כלי רכב או לחנייתם;

**"מדרכה"** - חלק מרחוב המיועד למעבר הולכי רגל, לרבות אבני שפה, קיר משען, מדרגות וקירות תומכים;

**"המהנדס"** - מהנדס העיריה או מי מטעמו;

**"נכס"** - כמשמעותו בסעיף 269 לפקודה, לרבות דרכי מעבר שאינן ציבוריות;

**"נכס אחר"** - נכס המיועד או המשמש לתעשיה, למלאכה או למסחר;

**"נכס למגורים"** - נכס המיועד או המשמש למגורים וכל נכס שאינו נכס אחר;

**"נכס מעורב"** - נכס המיועד או המשמש במעורב לשימושים של נכס למגורים לשימושים של נכס אחר;

**"נכס גובל"** - נכס ברחוב או בקטע מרחוב, בין אם יש גישה לנכס מאותו רחוב ובין אם אין גישה כאמור, ובכלל זה נכס שיש אליו גישה מאותו רחוב או קטע רחוב דרך נכס אחר או דרך מדרכה, לרבות נכס שבינו ובין אותו רחוב, או קטע רחוב, יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תכנית שאושרה לפי חוק התכנון והבניה ולרבות נכס שבינו לבין הרחוב מפריד נכס אחר, ובלבד שקיימת גישה מאותו הרחוב לנכס האמור שלא דרך רחוב אחר;

**"נפח בניין"** - הסכום במ"ק של שטחי כל הקומות בבניין, המוכפלים כל אחד מהם בגובהה של אותה הקומה הנמדד במטר אורך, לפי כללי המדידה שנקבעו בפרט 1.00.5 לסימן ב' לתוספת השלישית לתקנות היתר בניה, ולרבות נפח של בניין או תוספת לבניין העתידים להיבנות שאושרה לגביהם בקשה להיתר בנייה - לפי הבקשה שאושרה;

**"סלילת רחוב"** - סלילת רחוב או הרחבתו, לרבות עשיית עבודות ומטלות הדרושות לסלילה או הקשורות בה, כולן או חלקן, וכולל תכנון, פיקוח, ביצוע הסלילה, התקנת מערכות נלוות כדוגמת תאורה, וכל עבודה אחרת הכרוכה בסלילה או הקשורה בה;

**"העיריה"** - עיריית באקה-ג'ת;

**"קומה"** - חלל המשתרע בין שתי רצפות סמוכות הנמצאות זו מעל זו, על פי גובהו המזערי של אותו חלל כקבוע בסעיף 2.03 לסימן ב' לחלק ב' לתוספת השניה לתקנות היתר בניה, ככל שנקבע כזה, ולרבות בנייני עזר, מרתפים, מרפסות, מחסנים, חדרי מדרגות, מעברים, גבליות, מרתפי חניה, חניות מקורות, יציעים, חדרי מעליות, עליות גג וכל שטח אחר בקומה;

**"ראש העיריה"** - ראש העיריה, לרבות עובד העיריה שראש העיריה הסמיכו לעניין חוק עזר זה;

**"רחוב"** - שטח המיועד על פי תכנית לדרך, כהגדרתה בחוק התכנון והבניה;

**"רחוב גובל"** - רחוב הגובל בנכס או בחלק מהנכס, בין אם יש גישה לנכס מאותו רחוב ובין אם אין גישה כאמור, ובכלל זה רחוב שיש דרכו גישה לאותו נכס או לחלק ממנו דרך נכס אחר או דרך מדרכה, לרבות רחוב, שבינו ובין אותו נכס, יש תעלה, חפירה, רצועת ירק, נטיעות, שדרה או כיוצא בהם, או שטח המיועד לשימוש כאמור לפי תכנית, ולרבות רחוב שבינו לבין הנכס מפריד נכס אחר, ובלבד שקיימת גישה לאותו נכס מהרחוב האמור שלא דרך רחוב אחר;

**"שטח בניין"** - הסכום במ"ר של שטחי כל הקומות בבניין, לרבות:

1. שטחה של בנייה חורגת;
2. שטחו של בניין או שטחה של תוספת לבניין העתידים להיבנות שאושרה לגביהם בקשה להיתר בנייה - לפי השטח שאושר;

**"שטח המיועד להפקעה"** - שטח המיועד לצורכי ציבור לפי תכנית שבתוקף, ואשר הוועדה המקומית לתכנון ולבנייה עירון הודיעה כי בכוונתה להפקיעו בהתאם לסעיפים 5 ו-7 לפקודת הקרקעות (רכישה לצורכי ציבור), 1943[[6]](#footnote-6);

**"שטח המיועד לצורכי ציבור"** - שטח קרקע או שטח בניין המיועד בתכנית לצורכי ציבור;

**"שטח קומה"** - סכום המ"ר הכולל של שטח ההשלכה האופקית של רצפת הקומה, בתוספת השטח שמתחת לקירותיה החיצוניים והפנימיים;

**"שטח קרקע"** - שטחה הכולל של הקרקע בנכס לרבות הקרקע שעליה ניצב בניין;

**"תכנית"** - כהגדרתה בחוק התכנון והבניה, ושאושרה לפיו;

**"תעודת העברה לרשם המקרקעין"** - כאמור בסעיף 324 לפקודה;

**"תעריפי ההיטל המועדכנים"** - תעריפי ההיטל שבתוספת הראשונה בשיעורם המעודכן במועד הוצאת דרישת התשלום לפי חוק עזר זה;

**"תעריפי ההיטל שבתוקף"** - תעריפי ההיטל שבתוספת הראשונה לפי שיעורם המעודכן ביום התשלום לקופת העיריה.

## היטל סלילת רחובות

2.

1. היטל סלילת רחובות נועד לכיסוי הוצאות העיריה בשל סלילת רחובות בתחומה, בלא זיקה לעלות ביצוע עבודות סלילת רחוב המשמש או הגובל בנכס נושא החיוב.
2. היטל סלילת רחובות יוטל על בעל הנכס בהתקיים אחד מהתנאים האלה:
   1. תחילת סלילת סוג רחוב הגובל בנכס; לעניין זה, **"תחילת סלילה"** - גמר תכניות לביצוע של סוג הרחוב הגובל וכן אישור של העיריה לפי הנוסח שבטופס 1 לתוספת השניה, ולפיו בכוונתה לצאת למכרז לביצוע עבודות הסלילה או להתקשר כדין לביצוע עבודות כאמור, בתוך 12 חודשים ממועד מתן האישור;
   2. אישור בקשה להיתר בנייה; לא היה סלול רחוב גובל בנכס, בעת אישור הבקשה להיתר בנייה כאמור, תאשר העיריה לפי הנוסח שבטופס 2 לתוספת השניה, כי הליך תכנון עבודות הסלילה של הרחוב הגובל בנכס מצוי בעיצומו ותחילת סלילת הרחוב צפויה להתקיים 12 חודשים ממועד מתן האישור;
   3. בנייה חורגת בנכס.
3. היטל שעילתו אישור בקשה להיתר בנייה חדשה או בנייה חורגת, ישולם גם אם הרחוב הגובל בנכס, נסלל לפני תחילתו של חוק עזר זה.

## היטל סלילת רחובות לנכס למגורים

**3.**

1. היטל סלילת רחובות לנכס למגורים יחושב לפי שטח הקרקע ושטח הבניין שבנכס וסכומו יהיה הסכום המתקבל ממכפלת שטח הקרקע ושטח הבניין בנכס, בתעריפי ההיטל שבתוספת הראשונה.
2. היטל שעילתו קבועה בסעיפים 2(ב)(1) או 7(ב), ישולם לפי תעריפי ההיטל המעודכנים; היטל שעילתו קבועה בסעיף 2(ב)(2), 2(ב)(3) או 7(ג), ישולם לפי תעריפי ההיטל שבתוקף.
3. שולמו בעד נכס, בשל סלילת סוג רחוב הגובל בנכס, היטל קודם, היטל סלילת רחובות או דמי השתתפות (להלן - חיוב ראשון) לא ייכללו שטח הקרקע ושטח הבניין בנכס, בעת הטלתו של החיוב הראשון, במניין השטחים לפי סעיף קטן (א), לצורך חישוב ההיטל לפי חוק עזר זה בשל אותו סוג רחוב שבעדו שולם החייב הראשון.
4. שולמו בעבור נכס היטל סלילת רחובות, יחויב בעל הנכס פעם נוספת בתשלום היטל סלילת רחובות, בעד בנייה חדשה שאושרה לאחר ששולם החיוב הקודם בגין היטל הסלילה.
5. אושרה בקשה להיתר בנייה בעבור בנייה חדשה תחת בניין שנהרס וששולם בעדו היטל סלילה, יחושב ההיטל בשל הבנייה החדשה על בסיס שטחה בניכוי שטח הבניין שנהרס כאמור.
6. נוכחה העיריה לדעת, לאחר גמר בנייתו של בניין, כי השטח הבנוי בפועל אינו זהה לשטח הבניין שלגביו אושרה הבקשה להיתר בנייה ושעל פיו שולם ההיטל, תשיב לבעל הנכס או תגבה ממנו, לפי העניין, את סכום ההפרש הנובע מפער השטחים שהתגלה; סכום ההפרש כאמור יחושב על בסיס תעריפי ההיטל שהיו בתוקף בעת תשלום ההיטל, בתוספת הפרשי הצמדה.

## היטל סלילת רחובות לנכס אחר

4.

1. היטל סלילת רחובות לנכס אחר יחושב לפי שטח הקרקע ונפח הבניין שבנכס, וסכומו יהיה הסכום המתקבל ממכפלת שטח הקרקע ונפח הבניין בנכס בתעריפי ההיטל שבתוספת הראשונה.
2. הוראות סעיף 3(ב) עד (ו) יחולו, בשינויים המחויבים לפי העניין, גם על היטל סלילת רחובות לנכס אחר.

## היטל סלילת רחובות לנכס מעורב

5. היטל סלילת רחובות לנכס מעורב יחושב וייקבע בהתאם לכללים האלה:

1. בשל חלק הנכס המיועד או המשמש לשימושים של נכס למגורים, יחושב וייקבע סכום ההיטל כהיטל לנכס למגורים;
2. בשל חלק הנכס המיועד או המשמש לשימושים של נכס אחר, יחושב וייקבע סכום ההיטל כהיטל לנכס אחר.

## היטל בשל בנייה חורגת

6.

1. נבנתה בנכס בנייה חורגת, חייב בעל הנכס בתשלום היטל סלילת רחובות בשל אותה בנייה, כפי שנקבע בסעיף 2(ב)(3).
2. לעניין סעיף קטן (א), יראו את יום תחילת הבנייה החורגת, כפי שייקבע בידי המהנדס, או את יום תחילת ביצוע עבודות הסלילה, לפי המועד המאוחר שבהם, כמועד שבו התגבש החיוב בהיטל סלילת הרחובות (להלן - מועד התגבשות החיוב).
3. לצורך תשלום ההיטל לפי סעיף זה, תמסור העיריה לחייב דרישת תשלום.
4. סכום ההיטל בשל הבנייה החורגת יהיה הסכום הגבוה מבין אלה:
   1. סכום המחושב לפי תעריפי ההיטל במועד התגבשות החיוב, בתוספת תשלומי פיגורים;
   2. אם הועלו תעריפי ההיטל במועד כלשהו לאחר מועד התגבשות החיוב (להלן - מועד ההעלאה) - סכום המחושב לפי תעריפי ההיטל המעודכנים בתוספת תשלומי פיגורים החל מהמועד המאוחר מבין אלה:
5. מועד ההעלאה;
6. חמש שנים טרם המועד שבו התגלתה הבנייה החורגת;

לעניין זה, **"הועלו תעריפי ההיטל"** - העלאת תעריפים באמצעות תיקונו של חוק העזר.

1. שולם ההיטל ונהרס בניין המהווה בנייה חורגת בתוך 5 שנים מיום תחילת הבנייה, תשיב העיריה לבעל הנכס את ההיטל ששילם בשל הבנייה החורגת, בניכוי 20% משיעור ההיטל בשל כל שנה או חלק ממנה, בצירוף הפרשי הצמדה מיום התשלום ועד יום ההשבה.

## היטל סלילת רחובות באדמה חקלאית

7.

1. לא יוטל חיוב בהיטל סלילת רחובות בעד אדמה חקלאית.
2. חדל נכס מלהיות אדמה חקלאית, מששונה ייעודו בתכנית, חייב בעליו בתשלום היטל סלילת רחובות לפי הוראות חוק עזר זה.
3. חדל נכס מלהיות אדמה חקלאית, משניתן לגביו היתר לשימוש חורג, יחויב בעליו בתשלום היטל סלילה, לפי הוראות חוק עזר זה.
4. חדל נכס מלהיות אדמה חקלאית, בלי שניתן לגביו היתר כאמור בסעיף קטן (ג), ובלי ששונה ייעודו בתכנית, יחולו הוראות סעיף 6, בשינויים המחויבים לפי העניין.

## חיוב בהיטל בשל שטח המיועד להפקעה

8.

1. לא יוטל חיוב בהיטל סלילת רחובות בעד שטח המיועד להפקעה.
2. שילם בעל נכס היטל בעבור נכס, ובמהלך 5 השנים שממועד תשלום ההיטל הוחל בהליך הפקעה וניתנה הודעה בהתאם לסעיפים 5 ו-7 לפקודת הקרקעות (רכישה לצורכי ציבור), 1943, תשיב העיריה לבעל הנכס את ההיטל ששילם בניכוי 20% מסכום ההיטל בעבור כל שנה או חלק ממנה, בצירוף הפרשי הצמדה מיום התשלום ועד יום ההשבה.

## דרישה לתשלום ההיטל

9.

1. לצורך תשלום ההיטל, תמסור העיריה לחייב דרישת תשלום, שבה יפורטו הסעיף בחוק העזר שמכוחו הוטל ההיטל, סכום ההיטל, המועד לתשלומו, שטח הנכס ותעריפי ההיטל המעודכנים אשר שימשו בסיס לחישוב סכום ההיטל ודרכי תשלום ההיטל.
2. דרישת התשלום תימסר בעת התגבשות עילת החיוב כקבוע בסעיפים 2(ב) ו-6.
3. לא נמסרה מסיבה כלשהי דרישת תשלום באחד מהמועדים הנזכרים בסעיף קטן (ב) (להלן - מועד החיוב המקורי), רשאית העיריה למסור את דרישת התשלום טרם מתן תעודת העברה לרשם המקרקעין או טרם מתן אישורה לצורך העברת זכויות חכירה במינהל מקרקעי ישראל; במקרה זה ייקבע סכום החיוב על בסיס תעריפי ההיטל כפי שהיו בתוקפם במועד החיוב המקורי בתוספת הפרשי הצמדה.
4. אין בפגם שנפל בדרישת תשלום בכדי לגרוע מחובת בעל נכס בתשלום היטל סלילת רחובות.
5. דרישת תשלום שנמסרה לפי -
   1. סעיפים 2(ב)(1), 6 או 7(ב) תיפרע בתוך 30 ימים מיום מסירתה לבעל הנכס;
   2. סעיפים 2(ב)(2), 7(ג), 7(ד), או 9(ג), תיפרע בתוך 7 ימים מיום מסירתה לבעל הנכס ובכל מקרה עובר למתן ההיתר, התיעוד או האישור המבוקשים וכתנאי להוצאתם.

## שערוך חיובים וחובות

10.

1. לא שולם במועדו היטל סלילת רחובות שנמסרה לגביו דרישת תשלום לפי סעיפים 2(ב)(1), 6 או 7, ייווספו לסכום המצוין בדרישת התשלום תשלומי פיגורים החל מהמועד שנקבע לתשלומו בחוק עזר זה ועד למועד התשלום בפועל.
2. לא שולם במועדו היטל סלילת רחובות שנמסרה לגביו דרישת תשלום לפי סעיפים 2(ב)(2) או 9(ג), תפקע דרישת התשלום; כל דרישת תשלום חדשה שתימסר בטרם הוצאו ההיתר, התעודה או האישור נושא הסעיפים האמורים, לפי העניין, תהיה בהתאם לתעריפי ההיטל המעודכנים ותעמוד בתוקפה ל-7 ימים ממסירתה לבעל הנכס.

## חיוב בעלים משותפים

11. היה נכס גובל בבעלות משותפת, תחול חובת ההיטל על כל אחד מהבעלים המשותפים בנכס לפי חלקם היחסי בבעלות בנכס.

## סלילת מדרכה בידי בעל הנכס

12.

1. ראש העיריה רשאי, בהודעה בכתב, לדרוש מבעל נכס גובל או להתיר לו, לבקשתו, לסלול סלילה ראשונה של מדרכה הגובלת בנכסו; ההודעה תפרט את התנאים ואת אופן ביצוע הסלילה, וכן את משך הזמן שבו יש לסיימה.
2. סלילה לפי היתר או דרישה כאמור בסעיף קטן (א), תתבצע בהתאם לתנאים שפורטו בהודעה, לפי תכנית ביצוע ומפרטים שאושרו בידי המהנדס, וכן על פי אמדן תקציבי שאישרו המהנדס וגזבר העיריה.
3. סלל אדם מדרכה שלא בהתאם לקבוע בסעיפים קטנים (א) ו-(ב), רשאית העיריה לסלול בעצמה את המדרכה מחדש או לתקנה, ולגבות מאותו אדם את ההוצאות שהוציאה לשינוי המדרכה או להריסתה ולסלילתה מחדש, ובלבד שהודעה על כך נמסרה לאותו אדם זמן סביר מראש.
4. סלל בעל נכס גובל מדרכה כאמור בסעיף קטן (ב), או שילם לעיריה את הוצאת סלילתה של מדרכה בהתאם לסעיף קטן (ג), ינוכו הוצאות הסלילה שהוציא בעל הנכס, מסכום ההיטל שהוא חייב בו לפי הוראות חוק עזר זה; סכום הוצאות הסלילה ייקבע בידי המהנדס.

## הטלת חיובים מכוח חוקי עזר קודמים

13.

1. היתה העיריה מוסמכת לחייב בעל נכס, בתשלום היטל קודם או דמי השתתפות על פי חוק עזר קודם (להלן - החיוב הקודם) וזה לא נדרש על ידה, ישלם בעל הנכס לעיריה, לפי דרישתה, את החיוב הקודם וזאת בהתאם להוראות חוק העזר הקודם שמכוחו היתה מוסמכת העיריה להטילו ובכפוף להוראות סעיפים קטנים (ב) או (ג).
2. סכום דמי השתתפות שישלם בעל הנכס כאמור בסעיף קטן (א), יעמוד על סכומו המשוערך במועד התשלום בפועל; לעניין זה, **"סכום משוערך"** - סכומם הנומינלי של דמי ההשתתפות במועד שבו אמורים היו להיות מוטלים לפי חוק עזר קודם בתוספת הפרשי הצמדה מאותו מועד עד למועד התשלום בפועל; ובהעדר אפשרות להתחקות אחר הסכום הנומינלי של עלות סלילת הרחוב שבו אמורים היו להיות מוטלים דמי ההשתתפות המשמש בסיס לחישוב כאמור - סכום עלותה של עבודת סלילת הרחוב על פי מחירי העלות במועד הטלת החיוב.
3. סכום ההיטל הקודם שישלם בעל נכס גובל כאמור בסעיף קטן (א), ייקבע לפי תעריפי ההיטל הקודם; לעניין זה, "תעריפי ההיטל הקודם" - התעריפים שהיו תקפים בעת היווצרות החיוב הקודם בתוספת הפרשי הצמדה מאותו מועד עד למועד התשלום בפועל.
4. הוראת סעיף קטן (א) תחול ביחס לשטח הקרקע ושטח הבניין כפי שהיו במועד היווצרותו של החיוב הקודם; אין בתשלום חיוב קודם כאמור בסעיף קטן (א), כדי לגרוע מחובתו של בעל נכס לשלם היטל בעבור בנייה חדשה שנבנתה בנכס או שנתבקשה בנייתה לאחר מועד היווצרות החיוב הקודם, בהתאם לקבוע בחוק עזר זה.

## מסירת הודעות

14. מסירת דרישת תשלום לפי חוק עזר זה תהא בדרך של מסירה לידי האדם שאליו היא מכוונת או מסירה במקום מגוריו או במקום עסקיו הרגילים או הידועים לאחרונה, לידי אחד מבני משפחתו הבוגרים או לידי אדם בוגר העובד או מועסק שם, או משלוח במכתב רשום הערוך אל אותו אדם לפי מען מקום מגוריו או עסקיו הרגילים או הידועים לאחרונה; אם אי-אפשר לקיים את המסירה כאמור, תהא המסירה בדרך של הצגה במקום בולט לעין באחד המקומות האמורים או על הנכס שבו היא דנה.

## הצמדה למדד

15. סכומי ההיטלים שהוטלו בחוק עזר זה, יעודכנו, החל ממועד פרסומו ברשומות של חוק עזר זה, ב-16 בכל חודש (להלן - יום העדכון) לפי שיעור שינוי המדד, מן המדד שפורסם לאחרונה לפני יום העדכון לעומת המדד שפורסם לאחרונה לפני יום העדכון שקדם לו.

## מגבלת גבייה

16. החל ביום כ"ח בכסלו התשע"ד (1 בינואר 2013) הטלת היטל על פי חוק עזר זה תהיה טעונה אישור של מליאת העיריה ושל שר הפנים או מי מטעמו.

## ביטול

17. בטלים -

* 1. חוק עזר לג'ת (סלילת רחובות), התשכ"ח-1967[[7]](#footnote-7);
  2. חוק עזר לבאקה אלגרביה (סלילת רחובות), התשי"ט-1959[[8]](#footnote-8).

## הוראת שעה

18. על אף האמור בסעיף 15 , יעודכנו סכומי ההיטלים הנקובים בתוספת, במועד פרסומו של חוק עזר זה ברשומות (להלן - יום העדכון הראשון), לפי שיעור שינוי המדד, מן המדד שפורסם לאחרונה לפני יום העדכון הראשון לעומת מדד חודש ינואר 2007.

## תוספת ראשונה

## (סעיפים 3 עד 5)

### היטל סלילת רחובות

|  |  |
| --- | --- |
|  | שיעורי ההיטל בשקלים חדשים |
| (א) קרקע, לכל מ"ר משטח הקרקע | 9.20 |
| (ב) בניין - |  |
| (1) בנכס למגורים, לכל מ"ר משטח הבניין | 27.16 |
| (2) בנכס אחר, לכל מ"ק מנפח הבניין | 7.24 |

## תוספת שניה

## (סעיף 2(ב)(1) ו-(2))

### טופס 1

לכל מאן דבעי

הח"מ, מהנדס עיריית באקה-ג'ת, מאשר בזאת כי התכניות לביצוע עבודות סלילת רחוב/ות ................................................ מצויות בשלבי גמר, וכי בכוונת העיריה לצאת למכרז לביצוע עבודות הסלילה האמורות (מחק את המיותר) וזאת לא יאוחר מיום .......................................

...............................

מהנדס המועצה

### טופס 2

לכל מאן דבעי

הח"מ, מהנדס עיריית באקה-ג'ת, מאשר בזאת כי הליך תכנון סלילת רחוב/ות ....................................... מצוי בעיצומו, וכי תחילת הסלילה צפויה להתקיים לא יאוחר מיום .........................

...............................

מהנדס המועצה

ט"ז באייר התשס"ט (10 במאי 2009)

**יצחק ולד**

**יושב ראש ועדה ממונה עיריית באקה-ג'ת**

1. דיני מדינת ישראל, נוסח חדש 8, עמ' 197. [↑](#footnote-ref-1)
2. ס"ח התשכ"ט, עמ' 259. [↑](#footnote-ref-2)
3. ס"ח התש"ם, עמ' 46. [↑](#footnote-ref-3)
4. ס"ח התשכ"ה, עמ' 307. [↑](#footnote-ref-4)
5. ק"ת התש"ל, עמ' 1841. [↑](#footnote-ref-5)
6. ע"ר 1943, תוס' 1, עמ' 32. [↑](#footnote-ref-6)
7. ק"ת התשכ"ח, עמ' 361; התשל"ח, עמ' 502. [↑](#footnote-ref-7)
8. ק"ת התשי"ט, עמ' 1650; התשל"ה, עמ' 2513. [↑](#footnote-ref-8)